Title: Úrad vlády SR
Author: klobucnik
Last saved by: agenda0
Company: Úrad vlády Slovenskej republiky

Úrad vlády SR						    Na rokovanie vlády SR
Sekcia hospodárskej politiky					    dňa 27. júna 2001
									    k číslu:4264/2001
									    k bodu: 5

S t a n o v i s k o

k návrhu Národnej stratégie trvalo udržateľného rozvoja

I.

Materiál na rokovanie vlády SR predkladá podpredseda vlády P. Csáky na základe Plánu práce vlády SR na rok 2001.

Materiál obsahuje návrh uznesenia, predkladaciu správu, návrh NS TUR, vyhodnotenie pripomienok a návrh komuniké.

Impulzom pre vypracovanie Národnej stratégie trvalo udržateľného rozvoja (ďalej NS TUR) bolo odporúčanie obsiahnuté v kapitole 8 Agendy 21. storočia,  ktorá bola prijatá ako základný koncepčný dokument na Konferencii OSN o životnom prostredí a rozvoji konanej v Rio de Janeiru v roku 1992.

V zmysle tohto odporúčania by mali vlády prijať národnú stratégiu trvalo udržateľného rozvoja, vychádzajúcu okrem iného aj z  rozhodnutí prijatých na Konferencii  a z rešpektovania Agendy 21, ktorá predstavuje reálny návod  na dosiahnutie trvalo udržateľného rozvoja  vo vyváženom životnom prostredí.

Národnú stratégiu trvalo udržateľného rozvoja v podmienkach Slovenskej republiky vypracovali odborníci rôznych odvetví a profesií pod vedením Riadiacej komisie pre NS TUR.

Štruktúra predloženého dokumentu vychádza z ukazovateľov trvalo udržateľného rozvoja prijatých Komisiou OSN pre trvalo udržateľný rozvoj (je ich 132 a členia sa na sociálne, ekonomické, environmentálne a inštitucionálne).

Rozsah dokumentu je ovplyvnený objektívnou potrebou podrobne zhodnotiť podmienky a hľadiská ovplyvňujúce  rozvoj spoločnosti v Slovenskej republike, v oblasti kultúrnej, sociálnej, ekonomickej, environmentálnej, inštitucionálnej a regionálnej. V rámci hodnotenia jednotlivých oblastí sú naznačené aj kroky, ktorými by sa daná oblasť mala uberať smerom k trvalo udržateľnému rozvoju.

Predložený dokument neobsahuje  vyhodnotenie požiadaviek na štátny rozpočet a vplyvov na zamestnanosť, nie je to realizačný, ale programový dokument, preto takéto vyhodnotenie nemožno ani vyžadovať.

II.

V rámci medzirezortného pripomienkového konania sa k dokumentu vyjadrilo 13 ministerstiev, ŠÚ SR, ÚJD SR a 7 krajských úradov (okrem KÚ Žilina). Väčšina pripomienok bola akceptovaná, niektoré pripomienky boli objasnené.

III.

 Hlavným cieľom Národnej stratégie trvalo udržateľného rozvoja je postupne a cieľavedomo vytvoriť spoločnosť, ktorá bude založená na princípoch trvalo udržateľného rozvoja a na ich praktickom uplatňovaní.

Pre konkrétne naplnenie tohto zámeru je v predloženom dokumente stanovených 8 kritérií a 28 strategických cieľov a vytýčené sú tiež cesty a prostriedky na ich dosiahnutie.

Predkladaný dokument nemá charakter realizačný, ide o programový dokument, preto v ňom nie sú formulované opatrenia a nestanovujú sa zodpovední gestori.

Cieľom tohto programového dokumentuje implementovať princípy a strategické ciele trvalej udržateľnosti (definované sú v kapitole V.) do rozhodujúcich vládnych dokumentov.

K predloženému dokumentu nemáme pripomienky, z hľadiska zadania, ktoré vychádza z Agendy 21 a dosiahnutého výsledku možno konštatovať, že stanovený cieľ sa naplnil.

Opodstatnene možno tiež konštatovať nadväznosť predloženého dokumentu s parciálnymi koncepciami schválenými vládou, ktorá sa preverila v pripomienkovom konaní.

V návrhu uznesenia vlády s prihliadnutím na to, že ide o programový dokument, odporúčame v ukladacej časti rozšíriť okruh adresátov úlohy okrem už spomenutých ministrov aj o vedúcich ostatných ústredných orgánov štátnej správy a prednostov KÚ a OÚ.

Do dokumentu treba  priložiť aj návrh uznesenia Národnej rady SR.

Odporúčame vláde SR predložený dokument schváliť a po úprave prijať navrhované uznesenie.

Bratislava 25. 6. 2001